FI Euroopan unionin virallinen lehti C 366/75

KERTOMUS

Euroopan laajuisen liikenneverkon toimeenpanoviraston tilinpäätöksestä varainhoitovuodelta 2010 sekä viraston vastaukset

2011/C 366/14

JOHDANTO

1. Euroopan laajuisen liikenneverkon toimeenpanovirasto (jäljempänä ’virasto’) perustettiin 26 päivänä lokakuuta 2006 tehdyllä komission päätöksellä 2007/60/EY (1), jota on muutettu komission päätöksellä 2008/593/EY (2). Brysselissä sijaitseva virasto perustettiin 1. marraskuuta 2006 ja 31. joulukuuta 2015 väliseksi ajaksi hallinnoimaan unionin toimia Euroopan laajuisen liikenneverkon alalla (3). Virastosta tuli taloudellisesti itsenäinen 15. huhtikuuta 2008.

2. Viraston hallinnollinen talousarvio oli 9,8 miljoonaa euroa varainhoitovuonna 2010. Virastossa työskenteli vuoden lopussa 93 henkilöä.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti viraston tilinpäätöksen (4), joka sisältää ”tilinpäätösasiakirjat” (5) ja ”selvityksen talousarvion toteuttamisesta” (6)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY) N:o 58/2003 (7) 14 artiklan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (8). Johtajan vastuulla on kehittää (9) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (10), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (11) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös (12) antaa olennaisilta osiltaan oikeat ja riittävät tiedot viraston taloudellisesta asemasta 31 päivältä joulukuuta 2010 sekä toimien tuloksista ja rahavirroista tuolloin päättyneeltä ajanjaksolta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31 päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Määrärahoja siirrettiin 31. joulukuuta 2010 seuraavalle vuodelle yhteensä 1,4 miljoonaa euroa, mikä vastaa 14,5:tä prosenttia vuoden kaikista sitoumuksista. Tämä on osoitus siitä, että viraston on noudatettava vuotuisperiaatetta nykyistä tiukemmin.

Tilintarkastustuomioistuimen jaosto II on tilintarkastustuomioistuimen jäsenen Harald NOACKin johdolla hyväksynyt tämän kertomuksen Luxemburgissa 12. lokakuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 32, 6.2.2007, s. 88.

(2) EUVL L 190, 18.7.2008, s. 35.

(3) Liitteessä esitetään tiedoksi yhteenveto viraston vastuualueista ja toiminnoista.

(4) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(5) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää talousarvion toteutumalaskelman liitteineen.

(7) EUVL L 11, 16.1.2003, s. 1.

(8) Komission asetus (EY) N:o 1653/2004 (EUVL L 297, 22.9.2004, s. 6), 25 artikla.

(9) Asetus (EY) N:o 1653/2004, 29 artikla.

(10) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY) N:o 1653/2004 VI osaston 1 luvussa. Asetusta on viimeksi muutettu asetuksella (EY) N:o 651/2008 (EUVL L 181, 10.7.2008, s. 15).

(11) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(12) Lopullinen tilinpäätös laadittiin 15. kesäkuuta 2011 ja tilintarkastustuomioistuin vastaanotti sen 7. heinäkuuta 2011. Lopullinen tilinpäätös esitetään myös sivustolla http://tentea.ec.europa.eu/en/about_us/mission__introduction/key_documents.htm.

LIITE Euroopan laajuisen liikenneverkon toimeenpanovirasto (Bryssel) Vastuualueet ja toiminnot Perussopimuksen mukainen unionin toimivalta 1. Myötävaikuttaakseen 26 ja 174 artiklassa määrättyjen tavoitteiden toteuttamiseen ja mahdollistaakseen sen, että unionin kansalaiset, taloudelliset toimijat sekä alueelliset ja paikalliset yhteisöt voivat saada täyden hyödyn sellaisen alueen toteuttamisesta johtuvista eduista, jolla ei ole sisäisiä rajoja, unioni myötävaikuttaa Euroopan laajuisten verkkojen perustamiseen ja kehittämiseen liikenteen, teletoiminnan ja energian infrastruktuurien aloilla. 2. Unioni pyrkii toiminnallaan avointen markkinoiden ja kilpailumarkkinoiden järjestelmässä edistämään kansallisten verkkojen yhteenliittämistä ja yhteentoimivuutta sekä pääsyä tällaisiin verkkoihin. Se ottaa erityisesti huomioon tarpeen liittää saarialueita, erillisalueita ja syrjäseutualueita unionin keskusalueisiin. (Euroopan unionin toiminnasta tehty sopimus, 170 artikla) 1. Edellä 170 artiklassa tarkoitettujen tavoitteiden toteuttamiseksi unioni: — vahvistaa joukon suuntaviivoja, jotka koskevat suunniteltujen toimien tavoitteita, painopisteitä ja pääperiaatteita Euroopan laajuisten verkkojen alalla; näissä suuntaviivoissa yksilöidään yhteistä etua koskevat hankkeet, — panee erityisesti teknisen standardoinnin alalla täytäntöön kaikki toimet, jotka saattavat osoittautua tarpeellisiksi verkkojen yhteentoimivuuden turvaamiseksi, — voi erityisesti toteuttamiskelpoisuutta koskevilla selvityksillä, lainatakuilla tai korkotuella tukea sellaisia jäsenvaltioiden tukemia yhteistä etua koskevia hankkeita, jotka yksilöidään ensimmäisessä luetelmakohdassa tarkoitetuissa suuntaviivoissa; unioni voi myös osallistua tiettyjen liikenteen infrastruktuurin alan hankkeiden rahoittamiseen jäsenvaltioissa 177 artiklan mukaisesti perustetun koheesiorahaston kautta. Yhteisön toiminnassa otetaan huomioon hankkeiden ajateltavissa oleva taloudellinen elinkelpoisuus. 2. Yhteydessä komission kanssa jäsenvaltiot sovittavat keskenään yhteen sellaisen kansallisella tasolla harjoittamansa politiikan, jolla voi olla merkittävä vaikutus 170 artiklassa tarkoitettujen tavoitteiden toteuttamiseen. Komissio voi kiinteässä yhteistoiminnassa jäsenvaltioiden kanssa tehdä aiheellisia aloitteita edistääkseen tätä yhteensovittamista. 3. Unioni voi päättää yhteistyöstä kolmansien maiden kanssa yhteistä etua koskevien hankkeiden edistämiseksi ja verkkojen yhteentoimivuuden turvaamiseksi. (Euroopan unionin toiminnasta tehty sopimus, 171 artikla) Viraston toimivaltuudet Tavoitteet Virasto vastaa Euroopan laajuista liikenneverkkoa koskevan komission ohjelman teknisestä ja taloudellisesta hallinnoinnista. Viraston tehtävänä on tehostaa Euroopan laajuisen liikenneverkon toteutusta ja vähentää kustannuksia; tehostaa yhteyksiä Euroopan laajuisen liikenneverkon ja asiantuntijayhteisöjen välillä; hankkia korkeatasoista asiantuntemusta ja helpottaa erikoistuneen henkilöstön palvelukseenottoa; taata rahoituksen parempi koordinointi muiden unionin välineiden kanssa; tehdä mahdolliseksi yksinkertaistaa ja joustavoittaa Euroopan laajuisten liikenneverkkojen toteuttamista; lisätä Euroopan laajuisen liikenneverkon alalla toteutettavan unionin toiminnan näkyvyyttä; ja yleisesti ottaen tuottaa lisäarvoa Euroopan laajuista liikenneverkkoa koskevan ohjelman hallinnoinnissa. Tehtävät a) Huolehtii Euroopan laajuiseen liikenneverkkoon osoitetuilla määrärahoilla yhteisrahoitettujen hankkeiden ja tapahtumien teknisestä ja taloudellisesta hallinnoinnista; b) kerää, käsittelee ja toimittaa komissiolle Euroopan laajuisen liikenneverkon toteuttamiseksi tarvittavat ja ohjelmasuunnittelun edellyttämät tiedot; c) antaa teknistä apua hankkeiden vetäjille ja Euroopan laajuiseen liikenneverkkoon liittyvien hankkeiden lainatakausvälineen hallinnoinnista vastaavalle rahoituslaitokselle; d) antaa komission mahdollisesti pyytämän hallinnollisen ja teknisen tuen. Viraston emopääosasto (liikenne ja liikkuminen) vastaa edelleen kaikista Euroopan laajuiseen liikenneverkkoon liittyvistä toimintalinjoja koskevista ja institutionaalisista tehtävistä. Hallinto 1 – Johtokunta Viraston toimintaa valvoo johtokunta, joka nykyisin koostuu viidestä jäsenestä ja yhdestä tarkkailijajäsenestä. Johtokunnan jäsenet nimitetään kahdeksi vuodeksi. Johtokunta kokoontuu periaatteessa neljä kertaa vuodessa. Tietyt toimenpiteet ja päätökset voidaan toteuttaa vain johtokunnan hyväksynnän perusteella. Tämä koskee muun muassa hallinnollista talousarviota, henkilöstötaulukkoa, työohjelmaa, vuotuista toimintakertomusta, kaikki tulot ja menot sisältävää alustavaa tilinpäätöstä, ulkopuolista arviointikertomusta sekä useiden erityissäännösten ja -toimenpiteiden hyväksymistä. Monien muiden toimintojen kohdalla johtokunta pidetään ajan tasalla tilanteesta. Poikkeuksellisissa ja kiireellisissä tapauksissa päätökset tehdään kirjallisella menettelyllä. 2 – Johtaja Euroopan komissio nimittää viideksi vuodeksi. 3 – Sisäinen tarkastus Euroopan komission sisäisen tarkastuksen osasto ja viraston sisäisen tarkastuksen yksikkö. 4 – Ulkoinen tarkastus Tilintarkastustuomioistuin. 5 – Vastuuvapauden myöntävä viranomainen Parlamentti myöntää neuvoston suosituksesta. Viraston resurssit 2010 (2009) Talousarvio A) 8,0 miljardia euroa (josta 100 % Euroopan unionin yleisestä talousarviosta) Euroopan laajuisen liikenneverkon talousarvioon vuosien 2007–2013 rahoituskehyksen perusteella. Virasto toteuttaa toimintatalousarviotaan komission vastuulla. B) 9,79 miljoonaa euroa (josta 100 % unionilta saatua tukea) hallinnolliseen talousarvioon, jota virasto toteuttaa itsenäisesti. Henkilöstö 31. joulukuuta 2010 Väliaikaiset toimihenkilöt: henkilöstötaulukossa oli 33 tointa, joista täytettyjä 31 (94 %). Sopimussuhteiset toimihenkilöt: suunnitelluista 66 toimesta 62 (94 %) oli täytettyjä. Yhteensä: 99 tointa (joista täytettyjä 93). Henkilöstön tehtävät jakaantuivat seuraavasti: a) operatiiviset tehtävät: 65 tointa (joista täytettyjä 61). b) hallinnolliset tehtävät: 34 tointa (joista täytettyjä 32). Tuotteet ja palvelut vuonna 2010 Virasto yksilöi operatiivisille toiminnoille vuodeksi 2010 neljä tavoitetta liikenteestä ja liikkumisesta vastaavan pääosaston vahvistamien painopisteiden mukaisesti. Ensimmäisenä tavoitteena oli tukea Euroopan laajuisen liikenneverkon (TEN-T) infrastruktuurin valmistumista varmistamalla, että TEN-T-ohjelman ja -hankkeiden tekninen ja taloudellinen hallinnointi on vaikuttavaa ja tehokasta, ja tuomalla esiin viraston tuottamaa lisäarvoa ja asiantuntijuutta. Toisena tavoitteena oli tukea etenkin älykkään liikenneinfrastruktuurin käyttöönottoa koko Euroopan laajuisessa liikenneverkossa. Kolmanneksi tarkoituksena oli tukea liikenteestä ja liikkumisesta vastaavaa pääosastoa TEN-T-toimintalinjan tarkistamisen ja ohjelman väliarvioinnin yhteydessä arvoimalla erityisesti hankkeiden täytäntöönpanoa. Neljäntenä tavoitteena oli lisätä TEN-T-ohjelman, viraston ja sen toiminnan tulosten tunnettuutta ja parantaa viraston yhteistyökumppaneille annettavaa tukea, eritoten hankerahoituksen sekä julkisen ja yksityisen sektorin yhteistyökumppanuuksien osalta. Virasto asetti myös horisontaalisille toiminnoilleen kaksi tavoitetta. Ensimmäisenä tavoitteena oli tehostaa viraston toimintaa parantamalla työmenetelmiä, sisäistä organisaatiota, rakennetta ja henkilöstöhallintoa ja kehittää uusia välineitä (atk- ja raportointivälineitä), joiden avulla parannetaan hankkeen elinkaaren hallintaa ja joita käytetään tilastolliseen analyysiin, raportointiin ja valvontaan. Toisena tavoitteena oli tehostaa edelleen sisäisen valvonnan järjestelmää, jotta voidaan saada kohtuullinen varmuus siitä, että toimintaan osoitettuja resursseja käytetään moitteettoman varainhoidon periaatteiden mukaisesti ja että käytössä olevat valvontamenettelyt antavat tarvittavat takeet tilien perustana olevien toimien laillisuudesta ja sääntöjenmukaisuudesta. Vuosi 2010 oli viraston toinen kokonainen toimintavuosi. Haasteena oli erityisesti edistää aktiivisesti viraston emopääosaston yksilöimiä painopisteitä, parantaa edelleen TEN-T-hankkeiden teknistä ja taloudellista hallinnointia kaikkien liikennemuotojen osalta ja osoittaa epäilyksettä, että toimeenpanovirasto tuottaa lisäarvoa parantamalla ohjelman täytäntöönpanon vaikuttavuutta. Lähde: Euroopan laajuisen liikenneverkon toimeenpanoviraston toimittamat tiedot.